பிரியன் வகுப்பாசிரியரிடம், தன் அக்காவின் திருமணத்திற்காக இரு நாட்கள் விடுப்பு வேண்டி விடுப்பு விண்ணப்பத்துடன் அனுமதிக்காகக் காத்திருந்தான். ஆசிரியரோ அக்காவின் திருமணம் திங்கள் தானே இன்று வெள்ளிக்கிழமை திருமண ஏற்பாடுகளை கவனிக்க சனி, ஞாயிறு போதுமே என்று திருமண நாளான திங்களன்று ஒரு நாள் மட்டுமே விடுப்பு எடுக்க அனுமதித்தார். 
மாலை வீடு திரும்பிய பிரியன் வகுப்பில் நடந்ததை தந்தையிடம் தெரிவித்தான். தந்தையும், டீச்சர் சொல்றபடி நடந்துக்கப்பா என்று பிரியனிடம் கூறினார். கல்யாணத்துக்காக நான் என்ன பண்ணனும்பா என்று தந்தையிடம் வினவிய பிரியனிடம் உனக்கு முன்னால இருக்குற மூத்தது பத்தாங்கிளாச பாஸ் மட்டும் பண்ணிட்டு சும்மா சுத்திக்கிட்டிருக்கு. சின்னப் புள்ள பாவம் நீ என்னப்பா பண்ணுவ என்றார். பிரியனோ நான் செய்வேம்பா என்று நம்பிக்கையுடன் கூறினான். சரி சீக்கிரம் சாப்டுட்டு தூங்குப்பா. காலைல சீக்கிரமா எந்திரிச்சு என் கூட வாப்பா கல்யாண வேலைய கவனிப்போம் என்றார் பிரியனின் தந்தை.
காலை நான்கு மணிக்கு எழுந்த பிரியன் தந்தையுடன் புறப்பட்டான். லாரில ஏறிக்கடா தம்பி நான் வண்டில வர்றேன் என்ற தந்தையின் சொல்லைத் தட்டாத பிள்ளையாய் சரக்குந்தில் ஏரிய பிரியன் தந்தையின் இரு சக்கர வாகனம் பின் தொடர்ந்து வருவதை சரக்குந்தின் பக்கக் கண்ணாடியில் பார்த்தவாறே அமர்ந்திருந்தான். கடைத்தெருவில் நுழைந்ததும் முதலில் காய்கறிகளை மூட்டை மூட்டையாய் ஏற்றினார்கள். பின் பூமாலைகளை ஏற்றிய போது பூ கசங்கிடாம பத்திரமா வைப்பா என்றார் தந்தை. சரிப்பா என்றான் பிரியன். பின் இலை மற்றும் பிற பொருள்களையும் ஏற்றிய பின் மளிகைக் கடைக்கு வந்தனர். மணி பத்தை நெருங்கியது. வா ஜூஸ் குடிப்போம் என கடைக்கு அழைத்துச் சென்றார் பிரியனின் தந்தை. அங்கு சாத்துக்குடி பழங்களைப் பிழிந்து விதைகளை நீக்க வடிகட்டியைப் பயன்படுத்தாமல் பழைய துணியைப் பயன்படுத்துவதைக் கண்ட பிரியன் தூய்மையாக செய்யுமாறு கடைக் காரரிடம் கூறினான். முதலாளி உடனே இரு வடிகட்டிகளை வாங்கி வருமாறு பணியாளரை அனுப்பியதைக் கண்டு மனம் மகிழ்ந்தான்.
மளிகைப் பொருள்களையும் சரக்குந்தில் ஏற்றிய பின் பொருள்களை இறக்க மண்டபத்திற்கு விரைந்தது சரக்குந்து. பின் தந்தையுடன் வீடு திரும்பிய பிரியன் 11 மணிக்கே காலை உணவை உண்டான். என்னங்க மாவு அரைக்க மில்லுக்கு பெரியவன் மணிய அனுப்பினேன் இன்னும் வரலைங்க என்று புலம்பியவள் பிரியனிடம் நீ போய் பாத்துட்டு வரியாப்பா என்ற தாயிடம் சரிம்மா என்று உடனே மிதிவண்டியில் புறப்பட்டான் பிரியன். மில்லில் மாலை 4 மணிக்கு எடுத்துக் கொள்ளுமாறு கூறியதையடுத்து மண்டபத்திற்கு விரைந்தான். 
மண்டபத்தில் சமையல் காரரோ ருத்ர தாண்டவம் ஆடிக்கொண்டிருந்தார். காய்கறிகள் எல்லாம் ஒன்னா கலந்து கிடக்கு சீக்கிரம் கையால் பிரிச்சு அடுக்குங்கப்பா என்று ஆட்களை ஏவியவர் பிரியனிடம் ரவா சலிக்க சல்லடை, அரிசி புடைக்க முரம் வாங்கி வருமாறு கூறினார். அவற்றை வாங்கி வந்த பிரியனிடம் பாக்கெட் எண்ணெய வாங்காதீங்கன்னு உங்கப்பாட்ட சொன்னா எங்க கேக்குறாரு என்று, பாக்கெட் உடைந்து எண்ணெய் வகைகளெல்லாம் ஒன்றாக கலந்திருப்பதைக் காண்பித்தார். உடனே பணியாள் ஒருவர் கலந்த எண்ணெய் வகைகளை ஒரு புட்டியில் இட்டு சிறிது நேரம் கழித்து எண்ணெய் வகைகளை தனித்தனியாகப் பிரித்தார். மணி 3 ஐ நெருங்க பிரியன் வீட்டிற்குச் சென்றான். 
நெல் தூற்றிக் கொண்டிருந்த அவன் அம்மா தம்பி சாப்டியாப்பா என்று வினவ இல்லை என்றவுடன் மகன் வயிறு வாடியதை அறிந்த தாயின் முகம் வாடியது. வாப்பா சாப்பிடலாம் என்று தன் மகனுக்கு உணவளித்து தன் பசி மறந்தாள். வானம் வேற இருட்டுது மாவு மண்டபத்துக்கு வந்தாச்சா என்று கேட்க இதோ போய் பார்த்து வர்றேம்மா என்று மில்லை நோக்கி புறப்பட்ட பிரியன் மழையில் நனைந்தவாறே மில்லை அடைந்தான். மில்லில் உறங்கியவரை எழுப்பி மாவு மண்டபத்துக்கு போயிடுச்சா என்று கேட்க, எங்க மழையால கரண்ட் இல்ல அப்புறம் எங்க அரைக்கிறது முக்கால் வாசி அரைஞ்ச மாவு கிரைண்டர்லேயே கிடக்குது என்றார். காற்று பலமாக வீச தகரத்தாலான கூரை அதிர்ந்ததில் இரும்புத் துரு மாவில் விழ பிரியன் இப்படி மாவு வீணாகி விட்டதே என்று பதறினான். அவரோ சற்றும் அசராமல் இருப்பா இதோ வந்துட்டேன் என்று ஓர் காந்தத்தை எடுத்து வந்து மாவில் உள்ள இரும்புத் துருவல்களை அகற்றினார். மகிழ்ந்த பிரியனின் முகத்தில் மின் விளக்கின் ஒளியும் படற போப்பா இன்னும் பத்து நிமிஷத்துல அனுப்பிடறேன் என்றார்.
மறுநாள் காலை நான்கு மணிக்கு எழுந்த பிரியன் காலைக் கடன்களை முடித்து குளத்தில் குளிப்பதற்காக சென்ற போது தெளிந்த நீரில் நிலவொளி பிரகாசமாக வீசியதை இரசித்தவாறே குளித்தான். புத்தாடை அணிந்து திருமணத்திற்கு வருகை புரிந்தவர்களை இனிதே வரவேற்றான் பிரியன். திருமணம் முடிந்து விருந்து தொடங்கியது. பிரியன் பம்பரமாகச் சுழன்று அனைவரையும் கவனித்தான். திருப்திகரமாக திருமணத்தை முடித்த மகிழ்ச்சியுடன் அனைவரும் வீடு திரும்ப, மண்டபத்தில் இதர வேலைகளை முடித்து களைத்துப் போன பிரியன் இடுப்பெலும்பே பிரிந்தது போல் வலியை உணர்ந்தவன் படுத்ததும் உறங்கினான். 
காலை எழுந்ததும் மணி ஒன்பதை நெருங்க அவசரமாக பள்ளிக்கு புறப்பட்ட பிரியனிடம் அவனது தாய் இன்னைக்கு லீவு போடேம்பா என்றார். ஆசிரியர் ஒரு நாளைக்கு மட்டுமே அனுமதிச்சிருக்காங்கம்மா என்று பள்ளிக்கு புறப்பட்டான். முதல் பிரிவேளைக்கு சற்று தாமதமாகவே நுழைந்த பிரியனிடம், காரணத்தை கேட்டறிந்த ஆறாம் வகுப்பு அறிவியல் ஆசிரியர் “பொருள்களைப் பிரித்தல்” பாடத்தை தொடங்க பிரியனின் கடந்த மூன்று நாள் திருமண அனுபவங்கள் பாடத்தை எளிமையாக உணரவைத்தது.
வடிகட்டுதல்
கல்யாணமாம் கல்யாணம்
பொருள்களின் பண்புகள்
வரலாறு